Twee vas ná Groblersdal-plaasaanval[OPVOLG] Kobus Hildebrandt, ondervoorsitter van die landelike veiligheidsgroep in Groblersdal, asook verskeie ander bronne het aan Maroela Media gesê bewerings deur die polisie dat die boer tydens die aanval geskiet is, is nie waar nie. Lees die opvolgberig hier. Foto: SAPD/Facebook Twee verdagtes is Sondag in hegtenis geneem nadat ŉ boer tydens ŉ aanval op ŉ plaas in die Groblersdal-gebied in Limpopo dood is. Lt.kol. Moatshe Ngoepe, woordvoerder van die polisie, het gesê agt verdagtes het omstreeks 11:30 op die Kameeldoring-plaas toegeslaan. Volgens Ngoepe het die 64-jarige boer by die huis aangekom en die agt aanvallers in die motorhuis aangetref. Ngoepe het vroeëre bewerings dat die boer aan ŉ hartaanval gesterf het, ontken. Hy het gesê die boer is tydens die aanval doodgeskiet, terwyl sy seun aangerand is. Die aanvallers het ŉ aantal vuurwapens en ŉ voertuig geroof voordat hulle op die vlug geslaan het. Die polisie het vinnig gereageer en die voertuig is later verlate in die omgewing gevind. “Twee verdagtes, onderskeidelik 25 en 31 jaar oud, is met behulp van die plaaslike buurtwag en boere in hegtenis geneem,” het Ngoepe gesê. Daar is tydens die inhegtenisneming op twee pistole beslag gelê. Nog ses aanvallers is steeds op vrye voet. Enigiemand met meer inligting word versoek om kapt. Richard Boshomane by 079 894 5501 of Crime Stop by 0860 010 111 te bel.